Aleksanterin kanssa tehdyistä sopimuksista

**Aleksanterin kanssa tehdyistä sopimuksista** (; ) on Demostheneen nimiin laitettu mutta epäperäinen puhe, jonka aiheena ovat makedonialaisten kanssa tehdyt sopimukset. Puheen numero Demostheneen puheiden joukossa on 17.

## Historia

Puheen ajoitusta ei tunneta, mutta se liitetään noin vuoteen 335 eaa., jolloin Makedonian kuninkaana oli nuori Aleksanteri III (myöhempi Aleksanteri Suuri). Sen on kirjoittanut joku Demostheneen aikalainen. Puheen epäperäisyys todettiin jo antiikin aikana. Libanios ehdotti sitä Hypereideen kirjoittamaksi.

Puhe pidettiin selvästi Ateenan kansankokouksessa. Se vaikuttaa seuranneen useita puheenvuoroja, joissa oli vaadittu rauhan säilyttämistä ja vannottujen valojen kunnioittamista, sillä puhuja valittaa vastustajiensa toistavasta ja ärsyttävästä retoriikasta. Iskulause ”valojen noudattaminen” näyttäytyy hänen vastustajiensa – usein Makedonia-myönteisinä esitettyjen puhujien – keskeisenä argumenttina rauhan puolesta. Puhuja kuitenkin kääntää tämän ajattelun päälaelleen: hänen mukaansa Ateenan tulisi juuri valoja noudattaakseen ryhtyä toimiin niitä vastaan, jotka ovat itse rikkoneet yhteistä rauhaa. Puheen teemana on, että sopimukset on tarkoitettu kaikkien noudatettaviksi, mutta nyt Makedonia on rikkonut lupauksensa, mikä tarjoaa Ateenalle tilaisuuden palauttaa vapautensa. Näin puhuja ehdottaa sotaa Makedoniaa vastaan. Kyseistä sotaa ei kuitenkaan tullut, joten puhe selvästi epäonnistui vakuuttamaan ateenalaiset.

Puheen historiallinen arvo on siinä, että se on erään piirtokirjoituksen ohella ainoa antiikin aikainen kirjallinen lähde koskien Aleksanterin isän Filippos II:n luoman Korintin liiton luonnetta sekä vuoden 338/337 eaa. rauhaa, johon kulminoitui 20 vuotta sotaa ja diplomatiaa Filippoksen Makedonian ja kreikkalaisten kaupunkivaltioiden välillä.

## Sisältö

Puhujan ensisijaisena tavoitteena on ensinnäkin vakuuttaa yleisö siitä, että Aleksanteri on rikkonut rauhansopimuksen ehtoja, ja toiseksi saada heidät hyväksymään, että Ateenan on toimittava täsmälleen niiden velvoitteiden mukaisesti, jotka sopimus rikkomustilanteissa edellytti. Jälkimmäinen tavoite on täysin riippuvainen ensimmäisen onnistumisesta, sillä vain todettu rikkomus oikeuttaa vastatoimet. Tästä syystä puhuja paneutuu poikkeuksellisen tarkasti niihin ehtoihin, valoihin ja sopimuksiin, jotka Ateena oli Korintin liiton jäsenenä vannonut. Lyhyessä, vain kolmenkymmenen kohdan mittaisessa puheessa rauhaan, sopimuksiin ja valoihin viitataan lähes viisikymmentä kertaa käyttäen näitä termejä ristiin, millä korostetaan sopimusten sitovuutta ja niiden rikkomisen vakavuutta.

Puhe luettelee kuusi sopimusrikkomusta:

# Filiadeen poikien palauttaminen Messenen tyranneiksi (17.4, 17.7).
# Lesboksen Antissan ja Eresoksen tyrannien karkottaminen (17.7).
# Demokratian kukistaminen Akhaian Pellenessä ja painija Khaironin asettaminen tyranniksi (17.10).
# Aseistettuna liikkuminen ja maanpakolaisten palauttaminen, esim. ammattivalmentajan tapaus Sikyonissa (17.16).
# Ateenalaisten laivojen pakottaminen Mustaltamereltä poikkeamaan Tenedokselle (17.20).
# Kolmisoudun purjehtiminen Pireukseen ja anomus saada rakentaa pieniä veneitä satamassa (17.26–29).

Vain osasta syytetään suoraan Aleksanteria ja muista yleisemmin ”makedonialaisia”. Puheessa ei suoranaisesti ehdoteta sodanjulistusta, vaikka tällainen mahdollisuus on ilmeisesti ollut keskustelun taustalla. Puhuja keskittyy lähes yksinomaan oikeudelliseen argumentaatioon. Yksipuolinen ja tinkimätön huomio sopimusten sanamuotoihin ja niiden tulkintaan erottaa puheen selvästi muista tunnetuista ateenalaisista sotapuheista, kuten Demostheneen aidoista esityksistä, joissa pohdittiin laajemmin myös sotilaallista toteutettavuutta ja poliittista realismia. Tässä puheessa tällaiset näkökohdat jäävät lähes kokonaan syrjään, ja ainoa niitä sivuava huomautus on epäsuora viittaus Ateenan kiistattomaan ylivoimaan merellä.

## Lähteet

## Kirjallisuutta

* (Pseudo-)Demosthenes: *On the Treaty with Alexander*. Teoksessa 

## Aiheesta muualla

* Δημοσθένης: *[https://el.wikisource.org/wiki/Περί_των_προς_Αλέξανδρον_Συνθηκών Περὶ τῶν πρὸς Ἀλέξανδρον Συνθηκῶν]*. Wikiaineisto. 
* Demosthenes: *[https://www.perseus.tufts.edu/hopper/text?doc=Perseus%3Atext%3A1999.01.0071%3Aspeech%3D17%3Asection%3D1 On the Accession of Alexander]*. Perseus. 
* Demosthenes: *[https://www.perseus.tufts.edu/hopper/text?doc=Dem.+17+1&fromdoc=Perseus%3Atext%3A1999.01.0070 On the Accession of Alexander]*. Perseus. 
* Demosthenes: *[https://topostext.org/work/417 On the Accession of Alexander]*. ToposText.